

Eierstrategi for

Smaalenene Bedriftshelsetjeneste AS

2021-2025

David blids gate 21, 1850 Mysen

Innhold

[Eierstrategi for Smaalenene Bedriftshelsetjeneste AS, 2021-2025 3](#_Toc51241887)

[Bakgrunn og Innledning 3](#_Toc51241888)

[Selskapets formål og visjon 3](#_Toc51241889)

[Nøkkeltall 2021-2025 4](#_Toc51241890)

[Styringsstruktur 5](#_Toc51241891)

[Eierorgan 5](#_Toc51241892)

[Generalforsamling 5](#_Toc51241893)

[Styrets sammensetning og oppgaver 5](#_Toc51241894)

[Daglig leders ansvar 5](#_Toc51241895)

[Eiersituasjon 5](#_Toc51241896)

[Selskapets forretningsutvikling 6](#_Toc51241897)

[Arbeidsgivers bruk av bedriftshelsetjeneste 6](#_Toc51241898)

# Eierstrategi for Smaalenene Bedriftshelsetjeneste AS, 2021-2025

## Bakgrunn og Innledning

Smaalenene Bedriftshelsetjeneste AS (heretter SBHT) ble etablert den 01.01.2020. Selskapet er en videreføring av Smaalenene Bedriftshelsetjeneste, som tidligere har vært et IKS § 27 selskap. Endringen ble gjort når de tidligere eierkommunene ble til Indre Østfold kommune. SBHT skal fullt ut være eid av det offentlige og eies fra den 01.01.2020 av Indre Østfold kommune (90 %) og Marker kommune (10 %).

SBHT er i dag lokalisert i leide lokaler i Mysen, lokalene er godt tilpasset driften og selskapets behov. Leiekontrakten utløper i desember 2022, men forlenges 1 år/ gang (i en 5 års periode) dersom ingen av partene sier opp avalen.

Eierstrategien skal sammen med selskapets eierstrategi og selskapsavtale gi føringer for styrets strategiarbeid og angir retningen for selskapets utvikling for perioden 2021-2025.

## Selskapets formål og visjon

Bedriftshelsetjenesten (BHT) er ett av flere virkemidler for å ivareta det forebyggende helsearbeidet som kommunene som arbeidsgivere er pålagt, og skal sees i sammenheng med Helse, miljø og sikkerhetsarbeidet (HMS) og arbeidet med inkluderende arbeidsliv (IA).

Arbeidsmiljølovens kap. 3 § 3.3 samt Forskrift om arbeidsgivers bruk av godkjent BHT best.nr 701 § 13 legges til grunn for selskapets formål. BHT skal bistå arbeidsgivere, arbeidstakerne, arbeidsmiljøutvalg og verneombud med å skape sunne og trygge arbeidsforhold. Selskapet skal yte fullverdige tjenester innenfor BHT i tråd med arbeidsmiljølovens forskrift til eierne og øvrige aktører i regionen.

Selskapet skal ikke ha erverv som formål.

Organisasjonsformen bidrar til nødvendig selvstendighet, samtidig som den sikrer korte beslutningsveier og nærhet til eierkommunene.

Et offentlig selskapsformål deles gjerne inn i tre hovedkategorier med dertil ulike utbyttekrav: Politisk, administrativ og/eller finansielt. SBHTs formål defineres i kategorien administrasjon/drift hvor forventet utbytte av selskapet knytter seg til stordriftsfordeler hva gjelder kompetanse/fagmiljø.

Selskapet skal det første året etter virksomhetsoverdragelse 01.01.2020 primært være en god medspiller for eierkommunene i omstillingstider, i tillegg til å sørge for at ordinære tjenester blir utført. Videre har selskapet en visjon om at i løpet av en 5 års periode, utvikle seg gradvis til å bli en mer robust organisasjon. Dette for å minske sårbarheten for selskapet, samt øke kompetansen i selskapet.

Den formelle styringslinjen er direkte fra generalforsamlingen (som representerer eierne) til styret. Det operative eierskapet vil i stor grad knytte seg til å sikre faglige og samordnende tjenester fra selskapet som ledd i en god arbeidsgiverpolitikk. Rådmennene bør derfor, på vegne av generalforsamlingen, ha et tett forhold til selskapets ledelse og ivareta både den operative eierrollen innenfor vedtatte styringsdokumenter og bestillerfunksjonen overfor selskapet.

SBHT som bedriftshelsetjeneste er godkjent av Arbeidstilsynet frem til den 14.september 2025.

Selskapets visjon er *GOD og SYNLIG BHT*. Dette innebærer at SBHT skal være et verktøy for å bistå arbeidsgiver med å fremme et godt arbeidsmiljø for de ansatte, og at selskapet skal jobbe bransjerettet inn mot kunder og eierkommunene. Selskapet skal være proaktiv ut mot overordnet ledelse, HR/ HMS avdelinger og vernetjenesten. Dette innebærer at selskapet skal ha et forutsigbart faglig samarbeid med kommunene og de øvrige kundene. Tett kontakt mellom administrativ ledelse og selskapet ligger dermed som en forutsetning for at selskapets tjenester skal utnyttes optimalt. Selskapet evalueres etter kvalitetsverktøyet GOD BHT som er utarbeidet av Statens arbeidsmiljøinstitutt (STAMI). Det legges til grunn at selskapet fortsatt aktivt bruker dette verktøyet for å sikre en fortsatt faglig utvikling.

## Nøkkeltall 2021-2025

Selskapet er finansiert av eierkommunene. Tilskuddet fra eierne i 2021 er på til sammen 3.477.000 kr. Summen indexreguleres årlig (kommunal deflator). I tillegg er det forutsatt salg av tjenester til øvrige bedrifter i regionen. Selskapet selger i dag tjenester til flere private og interkommunale selskaper.

|  |  |  |  |
| --- | --- | --- | --- |
| **År** | **2021** | **2022** | **2023** |
| **Indre Østfold kommune eier 90 % av aksjene** | 3.184.000 |  |  |
| **Marker kommune eier 10 % av aksjene** | 293.000 kr |  |  |
| **Årsverk (fast ansatte)** | 3, 7 |  |  |
| **Årsverk legetjenester (avtalebasert)** | 1. % |  |  |
| **Kundemasse i tillegg til eierkommunene**   * **Interkommunale virksomheter (IKS)** * **Private** | 1  40 |  |  |

## 

## Styringsstruktur

Bedriftshelsetjeneste er en lovpålagt oppgave som er hjemlet i Arbeidsmiljøloven § 3-3. Bedriftshelsetjenesten har en fri og uavhengig stilling i arbeidsmiljøspørsmål. Selskapet har 3,8 årsverk (i dette ligger det 30 % kjøp av legetjenester). Arbeidsgiveransvaret for selskapet er delegert fra by-/kommunestyrene til administrativ ledelse.

Selskapet har en valgkomité bestående av ordførerne fra eierkommunene. Valgkomiteen skal avgi sin innstilling senest 3 uker før ordinær generalforsamling.

Ved innstilling til valg av styremedlemmer legges det vekt på kandidatens kompetanse, kapasitet, samt kontinuitet.

### Eierorgan

Selskapets øverste myndighet er generalforsamlingen. Generalforsamlingen følger aksjelovens bestemmelser om møterett, stemmerett og rett til å uttale seg.

### Generalforsamling

Ordinær generalforsamling avholdes to (2) ganger i året. Daglig leder og styreleder skal være tilstede under generalforsamlingen. For øvrig vises til selskapets vedtekter.

### Styrets sammensetning og oppgaver

Selskapets styre skal bestå av tre (3) styremedlemmer. Det skal velges to (2) numeriske varamedlemmer.

Hver enkelt eier skal være representert i styret.

Styrets medlemmer, herunder styrets leder og nestleder, og varamedlemmer, velges av generalforsamlingen etter innstilling fra valgkomiteen.

Styrets medlemmer og varamedlemmer velges for to (2) år av gangen. Styremedlemmene skal bli stående i vervet inntil nytt medlem er valgt.

For øvrig vises til selskapets vedtekter.

### Daglig leders ansvar

Daglig leder har ansvar for den daglige driften av selskapet, og har ansvar for at de pålegg og retningslinjer som gis av styret følges opp. Øvrige bestemmelser er vedtektsfestet.

### Eiersituasjon

Selskapet skal levere tjenester primært til sine eiere. Dette ligger som en forutsetning når man har valgt organisasjonsformen «offentlig eid AS». Denne organisasjonsformen har en klar forutsetning om tjenesteleveranse etter forholdet 20/80 %, hvor 20 % av tjenestenes verdi kan selges til offentlige og private aktører hvor eierne ikke er hel- eller deleiere.

## Selskapets forretningsutvikling

Selskapet skal tilby bedriftshelsetjeneste til eierne og øvrige aktører i regionen i tråd med lov- og forskrift. Modellen som er valgt for organisering legger begrensninger for selskapets virksomhet i forhold til salg utover eierkommunene innenfor en 20/80 %, men ble valgt for å sikre styring og samarbeid med eierkommunens øvrige aktører.

Det primære for selskapet er å levere en god og synlig BHT til eierkommunene og de øvrige bedriftene. SBHT skal være en proaktiv BHT og være en støttespiller i omstillingsprosesser.

SBHT er en liten og sårbar bedrift og det er derfor ønskelig på sikt å øke inntektene og dermed kunne øke bemanningen. Dette er for å få et enda større fagmiljø, og ytterligere styrke kvaliteten på tjenesten SBHT kan levere.

De ansatte i SBHT har mange års bransjeerfaring fra kommunal sektor. Visjonen til selskapet er å få flere kommuner med på eiersiden. I gjeldende periode (2021-2025) er det ønskelig å få flere nærliggende kommuner med som kunder/ eller med på eiersiden. I tillegg ønsker selskapet å øke salget til private bedrifter, innenfor den rammen som er gitt (20/80 %). Selskapet har utarbeidet en strategi for å nå disse målene. Strategien er forankret hos generalforsamlingen, styret og de ansatte i selskapet.

## Arbeidsgivers bruk av bedriftshelsetjeneste

SBHT skal innenfor rammen av følgende oppgaver gjennomføre tjenester til eierkommunene:

* Bistå i arbeid med å utarbeide arbeidsmiljørelaterte handlingsplaner
* Bistå i arbeidet med å kartlegge arbeidsmiljøet, hjelpe til med å identifisere og vurdere farer og risikoforhold.
* Delta i Arbeidsmiljøutvalg
* Gi råd ved planlegging og organisering av arbeidsplasser og arbeidsoppgaver
* Bistå i sykefraværs- og attføringsarbeid, samt i IA- dialogmøter ved behov.
* Gi råd ved kjøp av nytt utstyr
* Gi opplæring i gode arbeidsteknikker og arbeidsstillinger
* Anbefale tekniske hjelpemidler for å unngå tunge løft og ensidige bevegelser
* Gi råd om verneinnretninger og verneutstyr
* Gi råd om renhold, ventilasjon og andre tiltak for bedring av inneklimaet
* Bistå med målinger av kjemisk stoff, støv, lys eller andre tiltak for bedring av inneklima
* Informere om helserisiko ved ulike kjemiske stoff og orientere om mulighet for utskifting til mindre helseskadelige kjemikalier
* Foreta målrettede helseundersøkelse for å forebygge og hindre utvikling av arbeidsrelaterte helseskader.
* Gi bistand ved tilfeller av trakassering og konflikter
* Bistå i spørsmål om avhengighetsproblematikk
* Bistå med å tilpasse arbeidet for den enkelte (omfatter også bistand til utarbeidelse av oppfølgingsplan og deltakelse i dialogmøter).
* Avholde kurs innen aktuelle temaer knyttet til arbeidsmiljø.

Selskapet kan også ha andre oppgaver etter avtale.

Det skal utarbeides en samarbeidsplan for tjenestene til eierkommunens ansatte**.** Dette skjer på bakgrunn av årlige møter mellom bedriftshelsetjenesten og kommunenes kontaktpersoner/ øverste ledelse.